Meirihlutinn í Reykjavík er fallinn samkvæmt nýjustu tölum . Meirihlutinn er fallinn í Reykjavík samkvæmt nýjustu tölum en samkvæmt þeim er Framsókn með 14 prósent atkvæða en það skilar þeim tveim mönnum í Borgarstjórn . Sjálfstæðisflokkurinn er stærsti flokkurinn í Reykjavík . Þetta eru stórtíðindi , sé miðað við skoðanakannanir sem gerðar voru skömmu fyrir kosningar . Samfylkingin og Björt framtíð ná aðeins sjö borgarfulltrúum og er meirihlutinn því fallinn . Sjálfstæðismenn eru með 29,8 prósent atkvæða , sem er rúmum tveimur prósentustigum meira en Samfylkingin . 26.655 atkvæða hafa verið talin . Framsókn er með tvo borgarfulltrúa , Sjálfstæðisflokkur er með fimm , Samfylkingin fimm , Vinstri grænir með einn og Björt framtíð með tvo . Illa gekk að fá tölurnar birtar í kosningasjónvarpi Ríkissjónvarpsins . Formaður kjörstjórnar þurfti þrjár tilraunir til þess að lesa hvernig atkvæðin féllu . Sveinbjörg Birna Sveinbjörnsdóttir og Guðfinna J. Guðmundsdóttir , sem eru efstar á lista Framsóknarflokksins eru báðar inni í borgarstjórn , sé miðað við þessi úrslit . Framsóknarflokkurinn var mikið í umræðunni , eftir ummæli Sveinbjargar Birnu um lóðarúthlutun til Félags múslima , þann 23. maí . Sveinbjörg Birna lét hafa það eftir sér að flokkurinn hafi þurft að eyða minna fé í kosningabaráttuna vegna þess .